Borec, Tomáš, minister spravodlivosti SR (2012-08-07):
Ďakujem pekne za slovo. Vážený pán predseda, vážené panie poslankyne, vážení páni poslanci, Ústavný súd Slovenskej republiky na neverejnom zasadnutí pléna 4. júla 2012 vo veci vedenej pod spisovou značkou PL. ÚS 111/2011 rozhodol nálezom, že § 18a ods. 1 v časti slov „výkon rozhodnutia“ zákona Národnej rady Slovenskej republiky č. 278/1993 Z. z. o správe majetku štátu v znení zákona č. 72/1999 Z. z. a § 12 ods. 7 zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov nie sú v súlade s čl. 1 ods. 1, čl. 12 ods. 2, čl. 20 ods. 1 a čl. 46 ods. 1 Ústavy Slovenskej republiky ako aj čl. 6 ods. 1 Dohovoru o ochrane ľudských práv a základných slobôd a s čl. 1 Dodatkového protokolu k Dohovoru o ochrane ľudských práv a základných slobôd. Uvedený nález bol publikovaný v Zbierke zákonov Slovenskej republiky 31. júla 2012, t. j. pondelok minulý týždeň, a teda týmto dňom stratili citované zákonné ustanovenia účinnosť. Napadnuté zákonné ustanovenia upravujú vo svojich dôsledkoch tzv. exekučnú imunitu, ktorú vo veľkej miere používal majetok štátu. Ústavný súd nespochybnil legitimitu ochranu verejného záujmu na zachovanie určenia majetku štátu na plnenie verejných úloh a funkcií. Vyslovil však, že jeho zákonná ochrana nie je proporcionálna vo vzťahu k ochrane základného práva vlastniť majetok a práva na jeho pokojné užívanie. Po strate účinnosti citovaných zákonných ustanovení nepožíva majetok štátu, napriek značnému rozsahu, pred postihnutím v rámci exekučného konania momentálne takmer žiadnu ochranu. Existuje reálna hrozba, že plošné zrušenie exekučnej imunity majetku štátu vyvolá nekontrolovaný proces postihovania majetku štátu, keďže nie je zároveň ustanovená žiadna dodatočná alebo dostatočná priorita vo vzťahu k úvahe súdneho exekútora o výbere najvhodnejšieho spôsobu exekúcie. V tomto stave teda môže dôjsť k ohrozeniu alebo dokonca k znemožneniu plnenia úloh, to znamená základných esenciálnych úloh orgánov štátu, najmä poskytovať ochranu základných ľudských práv a slobôd a garantovať bezpečnosť štátu. Hrozia taktiež značné hospodárske škody, umocnené aj tým, že navrátenie do pôvodného stavu je v exekučnom konaní vylúčené. Na zamedzenie vzniku týchto hospodárskych škôd s cieľom zabezpečiť riadny výkon štátnej moci, vláda Slovenskej republiky dnes schválila návrh zákona, ktorým sa dopĺňa zákon Národnej rady Slovenskej republiky č. 233/1995 Z. z. o súdnych exekútoroch a exekučnej činnosti a o zmene a doplnení ďalších zákonov v znení neskorších predpisov, ktorého cieľom je zamedziť uvedeným negatívnym dôsledkom. Vzhľadom na vážnosť situácie, ktorá je daná najmä súčasnou koncepciou právnej úpravy v exekučnom poriadku, je potrebné urýchlenie schválenia vládneho návrhu zákona. Na základe uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady, keďže hrozia štátu značné hospodárske škody, v dôsledku ktorých môže dôjsť k ohrozeniu základných ľudských práv a slobôd, rovnako aj k ohrozeniu bezpečnosti, navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona, ktorým sa dopĺňa zákon Národnej rady Slovenskej republiky č. 233/1995 Z. z. o súdnych exekútoroch a exekučnej činnosti a o zmene a doplnení ďalších zákonov v znení neskorších predpisov. Ďakujem pekne, skončil som.